ཞབས་བྲོ་སྦྱོང་བརྡར་བྱས་ན་མིའི་ལུས་པོའི་བྱང་ཚད་དང་སེམས་ཁམས་ཀྱི་བྱང་ཚད་ལ་ནུས་པ་ལེགས་པོ་ཐོན་ཐུབ།ཞབས་བྲོ་སྦྱོང་བརྡར་གྱི་རྨང་གཞི་ནི་སློབ་མ་མདའ་ལྟར་དྲང་མོར་ལངས་ནས་སྡོད་ཐུབ་པ་དེ་རེད།དུས་ཡུན་རིང་པོར་ཞབས་བྲོ་སྦྱོང་བརྡར་བྱས་ན་སློབ་མའི་གཟུགས་གཞི་དྲང་མོ་ཡོང་བར་རམ་འདེགས་བྱེད་ཐུབ་པར་མ་ཟད།གཟུགས་གཞི་མཛེས་པོ་ཆགས་ཐུབ།དོན་དངོས་ལས་ར་སྤྲོད་བྱུང་བ་ནི་ཡུན་རིང་ཞབས་བྲོ་སྦྱངས་མྱོང་བའི་སློབ་མ་ཞིག་གིས་ཞབས་བྲོ་སྦྱོང་རྒྱུ་མཚམས་བཞག་ནའང་།ཁོ་ཚོ་གཞན་པའི་མི་ལས་དྲང་མོར་མདའ་ལྟར་ལངས་ཐུབ་པ་དེའོ།།སྤྱིར་བཏང་གི་ཚད་ལྡན་གྱི་ཞབས་བྲོ་སྦྱོང་བརྡར་ཐེངས་གཅིག་གི་སློབ་ཚན་དུས་ཡུན་དེ་དུས་ཚོད་གཅིག་དང་ཕྱེད་ཀ་ཡན་ཡིན་པར་མ་ཟད།ཞབས་བྲོ་སྦྱོང་བརྡར་ནི་ཤུགས་དྲག་པོའི་ལུས་པོའི་འགུལ་སྐྱོད་ཅིག་ཡིན།ཞབས་བྲོ་སྦྱོང་བརྡར་ཐེངས་གཅིག་གིས་བྲོ་འཁྲབ་མཁན་གྱི་སེམས་ཤུགས་དང་ལུས་ཤུགས་ཟད་གྲོན་བྱེད་ངེས།སྦྱོང་བརྡར་འདི་རིགས་རང་ཤུགས་ཀྱིས་སློབ་མའི་ལུས་པོ་སྦྱོང་བརྡར་ཞིག་ཏུ་གྱུར་ཏེ།སློབ་མའི་ལུས་པོའི་བྱང་ཚད་མཐོར་འདེགས་ཡོང་བར་ནུས་པ་ཆེན་པོ་ཐོན་ཡོད།ད་ལྟའི་བོད་ཀྱི་སློབ་མ་མང་པོའི་ལུས་ཕུང་བདེ་ཐང་མིན་པ་རེད།ཁོ་ཚོར་ཞབས་བྲོ་སྦྱོང་བརྡར་བྱེད་དུ་བཅུག་ན་ལུས་ཕུང་བདེ་ཐང་ཡོང་བར་ཕན་ནུས་ལྡན་པར་མ་ཟད།སྙིང་རུས་དང་བཟོད་བསྲན་གྱི་ནུས་པའང་སྐྱེད་སྲིང་བྱེད་ཐུབ་བོ།།